b"\n_START_ARTICLE_\nParc de Desinfecci\xc3\xb3\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici a\xc3\xafllat, singular pels volums, les arcuacions parab\xc3\xb2liques i els espais interiors lluminosos. L'eclecticisme de les solucions arquitect\xc3\xb2niques dins una est\xc3\xa8tica modernista s'adapta b\xc3\xa9 a la funcionalitat desitjada, que \xc3\xa9s la sortida f\xc3\xa0cil dels vapors produ\xc3\xafts en el proc\xc3\xa9s de desinfecci\xc3\xb3._NEWLINE_El murs i la fa\xc3\xa7ana s\xc3\xb3n de ma\xc3\xb3 i formig\xc3\xb3, amb parament exterior i interior de rajola, vidrada a la cornisa, la porta principal i la fa\xc3\xa7ana. Presenta columnes de ferro, bigues forjades, fusta de pi de Flandes, morter de cal\xc3\xa7 grassa de Sallent i maons de forn de llenya. El ciment \xc3\xa9s de Sant Joan de les Abadesses i de Vallirana. La planta t\xc3\xa9 forma gaireb\xc3\xa9 semicircular. El terreny annex, que ara forma la placeta de l'Arquitecte Coll i Bacard\xc3\xad, \xc3\xa9s separat de la carretera d'Olesa per un mur d'estilitzaci\xc3\xb3 curvil\xc3\xadnia. Els sostres s\xc3\xb3n en volta de tres fulls de rajola. Hi ha l'escut de la ciutat sobre la porta principal._NEWLINE_La planta \xc3\xa9s en forma de sector circular en ventall obert, amb una torre mirador cil\xc3\xadndrica al v\xc3\xa8rtex, dominant el conjunt. Consta d'una sola planta, amb els murs foradats per una successi\xc3\xb3 d'obertures en arc rod\xc3\xb3 sim\xc3\xa8tric respecte a un eix horitzontal, damunt de la qual s'aixeca un altre cos, amb una s\xc3\xa8rie de lluernes en forma de voltes apuntades que sobresurten de la coberta._NEWLINE_La fa\xc3\xa7ana posterior \xc3\xa9s sim\xc3\xa8trica respecte a l'eix central que ve marcat per la torre. La fa\xc3\xa7ana principal s'emfatitza amb un gran portal d'arc carpanell i gablet en arc apuntat, recobert de cer\xc3\xa0mica i amb la representaci\xc3\xb3 de l'antic escut de la ciutat, realitzat en mosaic policrom. La construcci\xc3\xb3 \xc3\xa9s de ma\xc3\xb3 arrebossat, excepte a les obertures i la imposta, on apareix nu. L'element art\xc3\xadstic radica en la utilitzaci\xc3\xb3 de peces cer\xc3\xa0miques vidriades de color caramel que recobreixen les cornises i els arcs. La teulada \xc3\xa9s d'escates cer\xc3\xa0miques.\n_START_SECTION_\nHist\xc3\xb2ria\n_START_PARAGRAPH_\nEl 1912, l'Ajuntament compr\xc3\xa0 el terreny i es realitz\xc3\xa0 el plec i projecte de l'arquitecte municipal Josep Maria Coll i Bacard\xc3\xad. El 1915 s'hi va donar l'aprovaci\xc3\xb3 i es van adjudicar les obres a Joaquim Borrell Carreras, sense subhasta, per concessi\xc3\xb3 especial prevista legalment. El 24 de novembre de 1916 mor l'adjudicatari._NEWLINE_El febrer del 1917 es realitza un nou projecte d'acabament de l'obra i construcci\xc3\xb3 del pavell\xc3\xb3 de m\xc3\xa0quines, per part de l'arquitecte municipal Melcior Vi\xc3\xb1als i Mu\xc3\xb1oz (sense variar el projecte inicial), adjudicat a Joaquim Codina i Balt\xc3\xa0, que mor\xc3\xad el 1918. El desembre del 1918 es realitz\xc3\xa0 la recepci\xc3\xb3 definitiva i la liquidaci\xc3\xb3 de les obres._NEWLINE_El 1928 es realitz\xc3\xa0 un informe sobre les males condicions del gran dip\xc3\xb2sit d'aigua i la necessitat de reformar la coberta._NEWLINE_Als anys noranta el conjunt fou restaurat per a la seva reutilitzaci\xc3\xb3 com a laboratori municipal."